钦定古今图书集成/明伦汇编/宫闱典/第096卷 > 临安公主 下嫁李祺
## 钦定古今图书集成/明伦汇编/宫闱典/第096卷 > 临安公主 下嫁李祺

按《明外史公主列传》：“太祖十六女临安公主，洪武九
年下嫁李祺，韩国公善长子也。是时始定公主婚礼，
先期赐驸马官诰，并朝服，仪从甚盛。既婚，会帝以疾
罢朝者逾旬，善长失，不候问。御史大夫汪广洋、陈宁
劾善长罪，且言驸马李祺六日不朝，宣至前殿，复不
行礼，请父子并付法司。有诏勿问。最后，善长坐事诛”，
主从祺徙江浦。永乐中薨。崇祯二年，绩溪民李世选
自言“善长十四世孙。当太祖时，驸马都尉祺死，善长
坐罪诛。其子盛庆为临安公主所出，贬绩溪为民。主
号泣，太祖示以手书，许二百十六年。”后执此请于朝，
复故爵。故世选于是年具奏，帝亲加辨验，以敕中“胡
惟庸为维庸，李祺为棋。”且善长死以二十三年五月
乙卯，此云“仲春”，与《实录》及《奸党录》互异。大学士韩爌、
礼部尚书何如宠等并言其伪。世选坐妄援敕书律，
论死。久之，乃得释。